KIRJALLINEN KYSYMYS E-3383/00

esittäjä(t): Piia-Noora Kauppi (PPE-DE) komissiolle

(3. marraskuuta 2000)

Aihe: Valmisteltavan direktiivin haitalliset vaikutukset alueellisiin lentoyhtiöihin

Alueellinen lentoliikenne on noussut kukoistukseen Euroopassa sen jälkeen, kun alan kilpailu vapautettiin 1980-luvulla. Alueyhtiöt ovat kasvaneet selvästi nopeammin kuin suuret lentoyhtiöt. Viime vuonna esim. Eurooppalaisen alueellisten lentoyhtiöiden yhteistyöjärjestön ERA:n jäsenyhtiöt (ERA:an kuuluu 80 alueellista lentoyhtiötä) kuljettivat 68 miljoonaa matkustajaa eli kymmenen prosenttia enemmän kuin edellisvuonna. Suurten yhtiöiden kasvu jäi vastaavana aikana viiteen prosenttiin.

Alueellisilla lentoyhtiöillä menee nyt suhteellisen mukavasti, mutta alalla pelätään, että muuttuvat pelisäännöt ja kohoavat tariffit voivat vetää maton yhtiöiden alta. On vaarana, että EU ei huomioi pieniä lentoyhtiöitä vaan päätöksenteossa pienet yhtiöt pelataan paitsioon.

Komissiossa suunnitteilla oleva liikennöinti- ja lennonjohtomaksujen tariffiuudistus merkitsisi pienille koneille 5080 prosentin korotuksia nykyisiin maksuihin. Samoin komission alustavasti suunnittelemat uudistukset koneiden lähtö- ja tuloaikoja säätelevien ns. slot-aikojen jaossa herättävät kysymyksiä pienissä lentoyhtiöissä. Pienten lentoyhtiöiden avulla voi kuitenkin saada lisäkapasiteettia vilkkaasti liikennöidyille kentille sekä tarjota monipuolisempia liikennereittejä, joita isot lentoyhtiöt pitävät kannattamattomina.

1. Onko komissio tietoinen uusien direktiiviluonnosten mahdollisesta haitallisesta vaikutuksesta alueellisiin lentoyhtiöihin?

2. Onko mahdollista, että uudet esitykset manipuloivat markkinoita ja parantavat edelleen suurten allianssien kilpailukykyä alueellisten lentoyhtiöiden kustannuksella?

Loyola de Palacion komission puolesta antama vastaus

(21. joulukuuta 2000)

Parlamentin jäsenen mainitsema direktiivi liittyy Euroopan lennonvarmistusjärjestön (Eurocontrol) tekemään aloitteeseen.

Eurocontrolin laajennettu reittimaksukomitea perusti maaliskuussa 1999 työryhmän tutkimaan mahdollisia hinnoittelumekanismeja, jotka tukisivat sen lentoliikenteen hallintaa koskevaa ATM 2000+-strategiaa. Työryhmän on määrä tutkia mahdollisia hinnoittelumekanismeja, joiden avulla voidaan edistää ilmatilakapasiteetin mahdollisimman tehokasta käyttöä.

Eurocontrolin reittimaksujen keskustoimisto on toteuttanut useita simulaatioita. Tällainen on esimerkiksi kaksiosaista tariffijärjestelmää koskeva simulaatio, jossa käytetään erilaisia laskukaavoja. Lisäksi se on tutkinut tällaisen tariffijärjestelmän vaikutuksia erityyppisiin lentoihin ja lentokoneisiin, edustaviin kahden kaupungin välisiin reitteihin, käyttäjiin kansallisuuksittain ja käyttäjäorganisaatioihin. Joidenkin simulaatioiden tulokset viittaavat siihen, että vaikutukset pienten lentokoneiden käyttäjiin olisivat huomattavat. Työ jatkuu edelleen, ja komissio seuraa tarkkaan sen edistymistä.

Kuten parlamentin jäsen tietää, yhteisö ei ole toistaiseksi Eurocontrolin täysjäsen, mutta on kuitenkin liittymässä järjestöön. Lisäksi komissio valmistelee parhaillaan lainsäädäntöehdotuksia yhteisön lentoliikenteen hallintapolitiikan kehittämiseksi. Näiden kahden toimenpiteen avulla yhteisön pitäisi pystyä osallistumaan entistä aktiivisemmin asiaa koskevaan keskusteluun.

Komissio tutkii myös parhaillaan, mikä olisi paras tapa tarkistaa lähtö- ja saapumisaikojen jakamista koskevia yhteisön sääntöjä (neuvoston asetus (ETY) N:o 95/93 lähtö- ja saapumisaikojen jakamista yhteisön lentoasemilla koskevista yhteisistä säännöistä), jotta voidaan helpottaa jatkuvasti pahenevaa ruuhkautumista Euroopan lentoasemilla ja pienentää kasvavaa epäsuhtaa käytettävissä olevan lentoasemainfrastruktuurin ja lentoliikenteen kysynnän välillä. Jotta jo vuodesta 1997 vireillä olleen ehdotuksen käsittely ei enää viivästyisi, teollisuusalan yritykset ja jäsenvaltiot keskustelivat asiasta heinäkuussa 2000.

Alueellisten lentoyhtiöiden asema on otettu asianmukaisesti huomioon tähänastisessa työssä. Näin ollen pienet lentoyhtiöt, jotka liikennöivät alueellisia reittejä yhteisössä, voisivat edelleen hyötyä toimenpiteistä, jotka antavat jäsenvaltioille mahdollisuuden varata lähtö- ja saapumisaikoja paikallisille lentoyhtiöille Euroopan ruuhkaisilla lentoasemilla. Pienillä lentoyhtiöillä, joilla on suhteellisen vähän lähtö- ja saapumisaikoja, olisi myös mahdollisuus saada nk. uuden tulokkaan status: ne saisivat mahdollisuuden liikennöidä alueellisia reittejä ja muita yhteisön reittejä ja saada etusijan lähtö- ja saapumisaikoja jaettaessa. Niin ikään pienten lentoyhtiöiden uuden tulokkaan status antaisi niille mahdollisuuden saada isoilta lentoyhtiöiltä vapautuneita lähtö- ja saapumisaikoja yhteisön sisäisten ja yhteisön ulkopuolelle suuntautuvien reittien liikennöimiseen. Näillä toimenpiteillä pitäisi pystyä takaamaan, että uuden tulokkaan statuksen saaneet pienet lentoyhtiöt saavat hyvät lähtö- ja saapumisajat taloudellisesti elinkelpoisten reittien liikennöimiseksi ja että niiden kilpailukyky paranee.

Voidakseen ottaa huomioon kaikki mahdolliset kilpailuun liittyvät, taloudelliset, kansainväliset ja yhteistä etua koskevat näkökohdat komissio on käytyjen keskustelujen jälkeen pyytänyt jäsenvaltioita esittämään kantansa asiaan. Tarkoituksena on antaa asiaa koskeva lainsäädäntöehdotus vuoden 2001 alussa.